Den amerikanske krigsreporter Tim Pool fortæller, at han fik politieskorte ud af forstaden Rinkeby i Stockholm, da han blev truet af maskerede mænd

Den unge amerikanske krigsreporter og journalist Tim Pool fik 'kolde fødder', da han her i eftermiddags besøgte den berygtede forstad Rinkeby i Stockholm. Han måtte bogstaveligt talt tage benene på nakken, da han følte sig truet af adskillige maskerede mænd i den meget indvandrer-tætte bydel, der blev verdensberømt for nylig, da unge stenkastende indvandrere angreb politiet og tændte ild til adskillige biler.

På sin twitter-profil beretter Tim Pool, at han oven i købet fik politieskorte, da han i hast måtte forlade området, der pludselig var blevet lidt for farligt til den kendte krigsreporter.

Tim Pool er netop nu i Sverige for rapportere om, der findes indvandrer-vold i Sverige. Og i Rinkeby fik han bekræftet, at det gør der.

Maskerede mænd i Rinkeby

På sin twitter har Tim Pool blandt andet skrevet således om episoden:

- I Rinkeby kl. 14.30. Adskillige mænd er begyndt at maskere sig og følge efter os. Politiet har fortalt os, at vi er nødt til at forlade stedet, og de har eskorteret os til vores bil.

I en video på twitter beskriver og viser han også, hvordan politiet følger efter ham for at beskytte ham, og han fortæller, hvordan de maskerede mænd skreg af ham, da han forlod Rinkeby.

- Jeg troede helt alvorligt, at jeg kunne gå rundt i det her område uden problemer. Men jeg tog fejl, skriver Tim Pool på twitter, hvor han også har tilføjet:

- Jeg troede, at de beskrivelser, jeg har hørt om Rinkeby, ligesom dem jeg har hørt om Rosengård i Malmø, skulle være overdrevet. Men sådan var det altså ikke her.

Den amerikanske krigsreporters besøg i Sverige har fået masser af pressedækning både i Sverige og internationalt. Det er nemlig kommet i stand som en udløber af den amerikanske præsident Donald Trumps berømte bemærkninger om Sveriges store problemer med indvandringen. I den forbindelse twittede redaktøren for den konservative hjemmeside Infowars, Paul Joseph Watson en udfordring om, at han ville betale 2000 dollars til den journalist, der ville tage til Sverige og undersøge, om Donald Trump faktisk har ret i sine udtalelser. Og Tim Pool tog udfordringen op.

Tre dage i Malmø

For nogle dage siden tilbragte han tre dage i Malmø, hvor han det meste af tiden befandt sig i den berygtede forstad Rosengård. Han overnattede en enkelt nat i området. Efter de tre dage i Rosengård konstaterede Tim Pool følgende:

- Malmø er ganske rolig by. Konservative kræfter i USA har forsøgt at beskrive Sverige som et farligt land, og de har altså ikke ret, sagde Tim Pool og tilføjede:

- Jeg har bevist, at Rosengård ikke er en krigszone. Vi kunne gå omkring med vores store kameraer, uden at der skete noget. Og hvide kvinder bliver ikke angrebet, forklarede Tim Pool.

Han blev dog kritiseret af rigtig mange svenskere, der mente, at han ikke kunne konkludere så meget på et kun tre dages besøg.

Tim Pool rejste efterfølgende til Rinkeby for at forske videre i problematikken omkring påstanden om voldelige områder med indvandrere, og her fik han så pludselig et helt andet syn på, hvordan det kan være i en indvandrertæt bydel i Sverige.

Det bliver spændende at høre, hvordan hans samlede konklusion omkring Sverige bliver, når han er færdig med sit besøg i Sverige.